अरुणाचल प्रदेश में सामने आए Coronavirus के 116 नए मामले, संक्रमितों की संख्या 3,066 हुई
अरुणाचल प्रदेश में 36 सुरक्षाकर्मियों समेत कोरोना वायरस से संक्रमित 116 नए मरीज सामने आए जिससे शुक्रवार को राज्य में कुल संक्रमितों की संख्या 3,066 हो गई।
ईटानगर: अरुणाचल प्रदेश में 36 सुरक्षाकर्मियों समेत कोरोना वायरस से संक्रमित 116 नए मरीज सामने आए जिससे शुक्रवार को राज्य में कुल संक्रमितों की संख्या 3,066 हो गई। स्वास्थ्य विभाग ने यह जानकारी दी। कुल 116 नए मामलों में से सात मरीज राजधानी परिसर क्षेत्र, 32 चांगलांग जिले, 20 पश्चिमी कामेंग, 19 पूर्वी सियांग और 10 पूर्वी कामेंग से हैं। आठ मरीज पश्चिमी सियांग, छह लोहित, चार निचले सियांग, तीन पापुमपारे, दो-दो मरीज अंजॉ और तवांग और एक-एक मरीज कामले, ऊपरी सुबनसिरी और शी-योमी जिले से हैं। राज्य निगरानी अधिकारी डॉक्टर एल जाम्पा ने बताया कि नए मरीजों में 35 अर्द्धसैनिक बल के जवान हैं। उनमें से तीन चांगलांग और एक शी-योमी से है। उन्होंने बताया कि पश्चिमी कामेंग जिले का एक पुलिसकर्मी भी कोविड-19 से संक्रमित पाया गया है। इसके अलावा नाहरलगुन के पास तोमो रीबा स्वास्थ्य एवं चिकित्सा विज्ञान संस्थान(टीआरआईएचएमएस) का एक स्वास्थ्यकर्मी भी कोविड-19 से संक्रमित पाया गया है। उन्होंने बताया कि 13 मामलों को छोड़कर बाकी किसी मरीज में संक्रमण के लक्षण नहीं हैं और उन सभी को कोविड देखभाल केंद्र में भर्ती कराया गया है। अब तक राज्य में 2,093 मरीज स्वस्थ हो चुके हैं। एक अगस्त से अब तक राज्य में संक्रमण के 1,595 नए मामले सामने आए हैं जिनमें से 633 सुरक्षाकर्मी हैं। राज्य में 968 मरीजों का इलाज चल रहा है। अब तक पांच लोगों की मौत हो चुकी है।